Title: ระเบียบคณะกรรมการป้องกันและปราบปรามการทุจริตแห่งชาติ ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานกรรมการและกรรมการป้องกันและปราบปรามทุจริตแห่งชาติ พ.ศ. 2542

ระเบียบคณะกรรมการป้องกันและปราบปรามการทุจริตแห่งชาติ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทาง
ของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๔๒

อาศัยอำนาจตามความในมาตรา ๕ แห่งพระราชบัญญัติเงินเดือน
เงินประจำตำแหน่ง และประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ
ประธานกรรมการและกรรมการการเลือกตั้งผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑ คณะกรรมการป้องกันและปราบปรามการทุจริตแห่งชาติ
จึงกำหนดหลักเกณฑ์เกี่ยวกับค่าใช้จ่ายในการเดินทางของประธานกรรมการและกรรมการป้องกันและปราบปรามการทุจริตแห่งชาติไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการป้องกันและปราบปรามการทุจริตแห่งชาติ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๔๒

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบหรือคำสั่งอื่นใดในส่วนที่กำหนดไว้ในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔  เพื่อประโยชน์ในการปฏิบัติตามระเบียบนี้
คำว่า 
 การเดินทาง
ให้หมายถึง การเดินทางไม่ว่าภายในประเทศหรือต่างประเทศ
และให้หมายความรวมถึงการเดินทางไปราชการ เยือน ประชุม ศึกษาดูงานอบรม
สัมมนาและกิจกรรมอื่นเพื่อเกียรติแห่งประธานกรรมการหรือกรรมการป้องกันและปราบปรามการทุจริตแห่งชาติ
หรือเพื่อ ในการปฏิบัติภารกิจของคณะกรรมการป้องกันและปราบปรามการทุจริตแห่งชาติ
ประธานกรรมการป้องกันและปราบปรามการทุจริตแห่งชาติ กรรมการป้องกันและปราบปรามการทุจริตแห่งชาติ
หรือสำนักงานคณะกรรมการป้องกันและปราบปรามการทุจริตแห่งชาติ แล้วแต่กรณี

ข้อ ๕  ให้สำนักงานคณะกรรมการป้องกันและปราบปรามการทุจริตแห่งชาติจัดใบเบิกทางโดยสารรถไฟรถยนต์ประจำทางและเครื่องบิน
ให้แก่ประธานกรรมการและกรรมการป้องกันและปราบปรามการทุจริตแห่งชาติเพื่อใช้ในการเดินทางภายในประเทศ
ใบเบิกทางโดยสารรถไฟและรถยนต์ประจำทาง
ให้มีผู้ติดตามได้หนึ่งคนในชั้นเดียวกัน

ข้อ ๖  ให้นำพระราชกฤษฎีกาว่าด้วยค่าใช้จ่ายในการเดินทางไปราชการ
และระเบียบกระทรวงการคลังที่ออกตามพระราชกฤษฎีกาดังกล่าว มาใช้บังคับแก่ค่าใช้จ่ายในการเดินทางของประธานกรรมการและกรรมการป้องกันและปราบปรามการทุจริตแห่งชาติตามระเบียบนี้โดยอนุโลม
โดยให้ประธานกรรมการป้องกันและปราบปรามการทุจริตแห่งชาติได้รับสิทธิในอัตราเดียวกับนายกรัฐมนตรี
และกรรมการป้องกันและปราบปรามการทุจริตแห่งชาติได้รับสิทธิในอัตราเดียวกับรัฐมนตรี

ข้อ ๗  ให้ประธานกรรมการป้องกันและปราบปรามการทุจริตแห่งชาติรักษาการตามระเบียบนี้

ประกาศ ณ วันที่ ๔ มิถุนายน พ.ศ. ๒๕๔๒
โอภาส  อรุณินท์
ประธานกรรมการป้องกันและปราบปรามการทุจริตแห่งชาติ

พรมนัส/ปรับปรุง
๑ มิถุนายน ๒๕๖๑

[๑]ราชกิจจานุเบกษา เล่ม ๑๑๖/ตอนที่ ๔๗ ก/หน้า ๑/๑๕ มิถุนายน
๒๕๔๒